Rådets resolution

af 27. november 2003

om familiens betydning i forebyggelsen af unges narkotikamisbrug

(2004/C 97/02)

RÅDET FOR DEN EUROPÆISKE UNION,

som tager følgende i betragtning:

(1) Det Europæiske Råd udtrykte på mødet i Helsingfors den 10.-11. december 1999 sin støtte til EU's narkotikastrategi (2000-2004), som omfatter alle EU's narkotikarelaterede aktiviteter, og opstillede en række hovedmål, der bl.a. går ud på i løbet af fem år at opnå en betydelig reduktion af de narkotikarelaterede helbredsskader og antallet af narkotikarelaterede dødsfald.

(2) I juni 2000 vedtog Det Europæiske Råd på mødet i Feira handlingsplanen for bekæmpelse af narkotikamisbrug (2000-2004) som et vigtigt instrument for udmøntning af EU's narkotikastrategi i omkring 100 konkrete handlinger, der resulterer i en effektiv integreret og tværfaglig løsning på narkotikaproblemet.

(3) Strategien er i overensstemmelse med den politiske erklæring, der blev godkendt på den særlige samling i FN's Generalforsamling vedrørende narkotika (UNGASS) i juni 1998.

(4) I sin meddelelse til Europa-Parlamentet og Rådet om EU's handlingsplan for bekæmpelse af narkotikamisbrug (2000-2004) argumenterede Kommissionen for, at den bedste strategi vil være en helhedsstrategi, som omfatter alle områder af forebyggelsen af narkotikamisbrug, fra advarsler mod at begynde et misbrug til begrænsning af misbrugets negative helbredsmæssige og sociale konsekvenser.

(5) EF-handlingsprogrammet vedrørende forebyggelse af narkotikamisbrug som led i indsatsen inden for folkesundhed har støttet projekter, som har til formål at forebygge og reducere de risici, der er forbundet med narkotikamisbrug, bl.a. ved at tilskynde til samarbejde mellem medlemsstaterne og ved at støtte medlemsstaternes indsats og fremme samordningen mellem deres politikker og programmer. Programmet har bidraget til at forbedre oplysningen og uddannelsen af især unge og særligt sårbare grupper med henblik på at forebygge narkotikamisbrug og dermed forbundne risici.

(6) Europa-Parlamentets og Rådets afgørelse om vedtagelse af et program for Fællesskabets indsats inden for folkesundheden (2003-2008) omhandler fremme af strategier og foranstaltninger, der betragtes som en af de væsentligste faktorer for sundheden sammen med anlæggelsen af en fornuftig livsstil.

(7) Ifølge forskningen berører den narkotikamisbrugsrelaterede sygelighed og dødelighed et anseeligt antal europæiske borgere, og helbredsskader forårsaget af narkotikamisbrug er derfor et væsentligt problem i henseende både til folkesundheden og de sociale følger.

(8) EU kan øge værdien af den indsats, medlemsstaterne har gennemført inden for forebyggelse og reduktion af risici forbundet med narkotikamisbrug, ved at lette adgangen til viden om effektive strategier.

(9) Resultaterne af midtvejsevalueringen af EU's handlingsplan for bekæmpelse af narkotikamisbrug (2000-2004) har især vist følgende på nationalt plan:

- Alle medlemsstaterne er enige om betydningen af en samordning af narkotikapolitikken de forskellige statslige myndigheder imellem, og også mellem Fællesskabets initiativer, programmerne for de sociale støttetjenester samt forebyggelsesindsatsen i skolen og i familien.

- Man har valgt en række forskellige metoder til samordning, afhængig af de forskellige målsætninger, f.eks. den relative betydning, narkotikaproblemet tillægges i de enkelte medlemsstater, landets struktur og dets administrative opbygning.

- De fleste medlemsstater har vedtaget en national plan og/eller strategi for narkotikabekæmpelse.

- Mange nationale handlingsplaner er udviklet i overensstemmelse med principperne i EU's handlingsplan.

(10) Resultaterne af midtvejsevalueringen af EU's handlingsplan for bekæmpelse af narkotikamisbrug (2000-2004) har vist, at der skal gøres yderligere fremskridt på EU-plan; bl.a. skal der udvikles en strategi for et øget samarbejde med civilsamfundet på narkotikaområdet.

(11) Familien spiller en vigtig rolle, når det drejer sig om at give unge tilstrækkelige oplysninger og en passende vejledning i en fornuftig livsstil.

(12) SOM TAGER HENSYN TIL familiens rolle, når det skal fastslås, hvilke beskyttelsesfaktorer og risikofaktorer der kan spille ind i forbindelse med unges narkotikamisbrug, bl.a. tilhørsforholdet til familien, forældrenes inddragelse i børnenes liv og omsorgen i den tidlige barndom;

(13) SOM TAGER HENSYN TIL, at EONN har foretaget en undersøgelse, der specielt tager sigte på at indsamle data om forebyggelse på grundlag af familiens og samfundets inddragelse og tidlig indgriben, og erkender, at det haster med at vurdere programmerne på dette område og sammenligne erfaringerne;

(14) SOM TAGER HENSYN TIL det stadig stigende antal videnskabelige undersøgelser, der viser, at familien skal inddrages i forebyggelsesprogrammerne gennem uddannelse, der skal forbedre evnen til at omgås hinanden, adfærden og familiemønsteret;

(15) SOM ER BEKYMRET OVER, at mangel på korrekte oplysninger om narkotika og usikkerhed om, hvor farligt det er at anvende psykoaktive stoffer rekreativt, kan få forældrene til at undervurdere de risici, der er forbundet med, at teenagers begynder at eksperimentere med narkotika i en tidlig alder -

UNDERSTREGER BETYDNINGEN AF

1) at gøre sig klart, hvor vigtigt det er med risikovurderingsforanstaltninger for at indkredse risikofamilier og konstatere de første symptomer og strategier for tidlig indgriben med deltagelse af forældrene - herunder forældre til børn i førskolealderen - i målrettede forebyggelsesprogrammer med henblik på at reducere risikoadfærd og narkotikamisbrug i de følgende år;

2) at motivere de lokale institutioner og skoler til at fremme forebyggelsesprogrammer med deltagelse af familien, især risikofamilien, for at styrke forebyggelsesfaktorerne i barndommen og de første teenageår, forældrenes inddragelse i børnenes liv, tilstrækkeligt opsyn, klare regler for opførsel i familien og forældrenes optræden som positive rollemodeller;

3) at lægge særlig vægt på familiemiljøet og styrke programmerne for forældreuddannelse, da manglende støtte fra familien og manglende forældrekompetence kan virke fremmende på problemer med stofmisbrug;

4) at fremme forskellige informationsstrategier for at bistå forældrene med i tide at opdage risikoadfærd og tidligt narkotikamisbrug hos unge;

5) at fremme og opmuntre familiens deltagelse i skolens aktiviteter og skabe stabile kontakter mellem familierne og de sociale støttetjenester med fælles uddannelsesprogrammer med henblik på at opnå synergi i uddannelsesindsatsen vedrørende risikoadfærd;

6) at foretage en indgående analyse af de strategier og programmer, der allerede er indført, og udarbejde nye generelle programmer og strategier med henblik på at kontakte og inddrage familierne, der især skal støtte risikofamilier, hvor forældre eller brødre og søstre tager stoffer eller har psykiske og adfærdsmæssige problemer;

7) at fremme udformningen af innovative strategier

- med henblik på at inddrage forældrene i børnenes skolegang og fritids- og sportsaktiviteter ved at fremme mulighederne for deltagelse i form af en kraftig uddannelsespåvirkning og samarbejde mellem foreninger, institutioner og private sociale organisationer

- med henblik på at kontakte risikofamilier eller forældrene til mindreårige, der er i fare for at blive narkomaner, ved besøg i hjemmet, selvhjælpsmetoder og andre tiltag af forebyggende, uddannelses- og behandlingsmæssig art

- med henblik på at støtte familier med større socioøkonomiske vanskeligheder og muliggøre en bedre social integration;

8) med henblik herpå at foretage en opgørelse over de mest effektive metoder og redskaber til fremme af familiens rolle i forebyggelsen af unges narkotikamisbrug og sammen med EONN at tilskynde til en udveksling mellem medlemsstaterne af god praksis på dette område;

9) at sørge for, at den information, rådgivning og uddannelse, der tilbydes forældrene, udformes på grundlag af deres behov, kulturelle baggrund og etniske oprindelse, og at der anvendes egnede kommunikationsstrategier.